钦定古今图书集成/明伦汇编/官常典/第123卷 > 《明故六十四代诰赠太子太傅袭封衍圣公孔尚贤暨配张氏合葬墓志铭》姚希孟
## 钦定古今图书集成/明伦汇编/官常典/第123卷 > 《明故六十四代诰赠太子太傅袭封衍圣公孔尚贤暨配张氏合葬墓志铭》姚希孟

山颓木坏，而后趋庭之教。爰及文孙、迨子上、子高、子
顺、子鱼之属，抱厥心矩，守而弗替，所谓洙泗之间龂
龂如也。汉高帝封子鱼之弟腾为奉嗣君，其子忠为
褒城侯，然以博士世不世侯。至孔次孺以大中大夫
授太子经，爵关内侯侯。关内三世仍褒城，后复为褒
亭。至奉圣、崇圣、绍圣、褒圣，代有互更。周大象二年称
邹国公，唐元宗仍其公号，而系曰“文宣。”其称衍圣公，
则宋至和二年封，宗愿始也。由宋迄今，无改其世爵
而贤者，汉有均，六朝有鲜、有乘，六季有仁玉，宋有宜
金，元有揔、有思晦，胜国有克坚。克坚历官禁近，至国
子祭酒。我高皇帝待以三恪礼。子希学，首朝京师，蒙
顾问。自希学八传而至公，先圣六十四世孙也。讳尚
贤，字象之，别号龙宇。父贞干，母张氏，感异梦生公。生
即敏慧，汎览经史辄成诵，晨昏定省，准内则行之。世
庙三十五年袭公爵。居恒自矢，“远不负祖训，上不负
国恩，下不负所学。”累朝禄赐，拟于彻侯，而往往屏去
声色，淡若寒素。与人交推诚待之，情谊蔼洽，多长者
之风。事三朝，两遇临廱盛典，皆以特召领奉璋峨峨
之班。神宗尝谕侍臣曰：“此圣人后也”，当宾礼遇之。命
坐赐荼，缨绅交羡焉。留京师，赐第不听，归惟杜门读
书而已。复笥该洽，叩之若镛钟。朝章国宪，当事者时
一取衷焉。研思圣学，以明明德为宗。每语人曰：“心体
本自湛然，习气蒙之憧憧四出，惟以明还明，朗若初
体，则”学之能事毕矣。外而事业，千流万派，总发源于
此。畅其旨者，唯王文成。其曰：“无善无恶，心之体本无
不明也。有善有恶，意之动明或流于不明也。知善知
恶，是良知明自常明也。为善去恶，是格物以明还明
也。”闻者为之憬悟。呜呼！此岂徒衣租食税，守先世烝
尝，而于见闻之统茫无津梁者哉？余考先圣之后，以
旁系亢宗者，风概有文举，淹雅有德璋。至唐之宪公，
为贞观名臣，图像凌烟。宋龙图学士，正色立朝，人主
嘉其忠。一则因乘舆幸学，讲《孝经》，上释奠颂；一则治
兖三年，化被齐鲁。斯文未丧，职在后人，皆能发五德
之光，壮两楹之色。若慕效貂冠蝉翼，与五侯七贵豪
侈相高出而韝拳踘蹋，系鲜陈伎，居然魏其平阳也。
入而骏奔俎豆，问谁氏之子孙，有不跼然汗浃，愧入
地之无从哉？如公者，其于羹墙堂奥，未知何如？然能
读其遗书，寻牖光隙，采以仰承中天之照，则凡圣德
遐荫，天宠昭敷，庶几当之无恧乎？公以天启元年十
一月二十四日歾于邸第，距其生为嘉靖甲辰年七
月初二日，“得寿七十有八。”讣闻，上予祭九坛，益以“闻
丧”一坛，遣礼部尚书莅事中书舍人护灵輀，行人董
兆域荣哀备焉。公始配严氏，继张氏。子二人，皆张氏
出。长引椿，钦赐冠带，未袭爵而卒，聘殷氏。次引桂，翰
林院五经博士，亦先卒，聘王氏。今以从弟之子引植
为后，袭封衍圣公。女二人：长适泰兴王长子；次适东
原王长子袭公爵者。卜以崇祯四年六月十二日奉
张夫人柩与公合葬于孔林之次，而走书属铭。余为
《铭》曰：“圣道辉辉丽日月，子孙千姓纷罗列；何必一氏
称后哲？统承先世稽宗牒，明禋代守歆蠲洁。以兹累
代箕裘接，三恪不与群公颉，簪裾罔敢相逾越。更老
之席芳体设，爰思得姓区类别。”至圣苗裔尊无埒。独
有真性洪濛结，此性直与三才揭。魄藏髣髴成马鬣，
桧柏阴森护丹穴。神何游兮朝帝阙，更有绍庭宜降
陟。